โฆษก ศบค.เผย พบกลุ่มคนเรียกรับเก็บเงินกับหลายสถานที่ที่ต้องการเสนอเป็นศูนย์กักตัวโควิด-19 ชั่วคราวของรัฐ ยืนยันไม่มีหน่วยงานของรัฐดำเนินการเช่นนี้
โฆษก ศบค.เผย พบกลุ่มคนเรียกรับเก็บเงินกับหลายสถานที่ที่ต้องการเสนอเป็นศูนย์กักตัวโควิด-19 ชั่วคราวของรัฐ ยืนยันไม่มีหน่วยงานของรัฐดำเนินการเช่นนี้ นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรค ติดเชื้อไวรัสโคโรนา 2019 หรือ ศบค. เปิดเผยถึงกรณีพบมีกลุ่มคนกระทำความผิดเรียกรับเงินต่อสถานที่ต่างๆ ที่ต้องการเสนอตัวเป็นสถานที่กักตัวของผู้ที่เดินทางกลับจากต่างประเทศ หรือเป็น State Quarantine นั้น ทางศบค.  กระทรวงมหาดไทย กระทรวงกลาโหม กระทรวงการต่างประเทศและหน่วยงานที่เกี่ยวข้อง ยืนยันว่าไม่มีหน่วยงานที่ไปทำหน้าที่เรียกเก็บเงินเช่นนี้ โดยยังกล่าวขอบคุณหลายสถานที่ ที่ยอมเสียสละช่วยปรับสถานที่ต่างๆ เป็นศูนย์กักตัวช่วยกันยับยั้งการแพร่ระบาดของโรคโควิด-19 ทั้งนี้ หากประชาชนพบกลุ่มคนกระทำความผิดกรณีนี้ สามารถแจ้งความได้ทันทีส่วนการขยายการใช้กฎหมาย พ.ร.ก.ฉุกเฉินต่อไปอีก 1 เดือนนั้น พบว่าประชาชนส่วนใหญ่เข้าใจและรับรู้สถานการณ์ที่ต้องดำเนินการต่อไปอีกระยะ เป็นอย่างดี เพราะนอกจากข้อกฎหมายที่ต้องมีแล้ว สิ่งสำคัญที่ทำให้ประเทศผ่านพ้นมาด้วยดีตลอดได้จนถึงปัจจุบัน ก็คือความร่วมมือจากประชาชนที่ช่วยกันยับยั้งโรคระบาด